b'\n_START_ARTICLE_\nNabis\n_START_PARAGRAPH_\nNabis (noin 250 eaa. - 192 eaa.) oli Spartan kuningas vuosina 206 eaa. - 192 eaa. H\xc3\xa4n oli Spartan viimeinen kuningas. H\xc3\xa4nen is\xc3\xa4ns\xc3\xa4 oli er\xc3\xa4s Demaratos, joka ehk\xc3\xa4 kuului Eurypontidien sukuun, josta yksi Spartan kahdesta kuninkaasta yleens\xc3\xa4 valittiin. Nabis seurasi Makhanidasta, joka kuoli Mantineian taistelussa vuonna 207 eaa._NEWLINE_Nabis meni naimisiin Argoksesta kotoisin olevan Apiksen kanssa, joka luultavasti oli sukua Argoksen entiselle tyrannille Aristomakhokselle. Kuten er\xc3\xa4\xc3\xa4t edelt\xc3\xa4j\xc3\xa4ns\xc3\xa4, Nabis yritti uudistaa Spartan lakeja. H\xc3\xa4n vapautti muun muassa helootteja ja antoi heille kansalaisoikeudet. Nabiksen aikana ja luultavasti jo ennen h\xc3\xa4nt\xc3\xa4 Sparta muuttui tiukasta luokkayhteiskunnasta avoimemmaksi. Kaupank\xc3\xa4ynti\xc3\xa4 alettiin harjoittaa paljon aikaisempaa enemm\xc3\xa4n, ja Spartasta tuli riippuvaisempi kaupungin ulkopuolella olevasta maailmasta._NEWLINE_Nabis aloitti 204 eaa. sodan Akhaian liittoa vastaan, ja tuolloin h\xc3\xa4n aloitti my\xc3\xb6s laivaston rakennuttamisen. Vuonna 200 eaa. h\xc3\xa4n k\xc3\xa4rsi tappion Akhaian strategosta Filopoimenia vastaan. Nabiksen ja Spartan onneksi Rooman valtakunta aloitti samana vuonna niin sanotun toisen makedonialaissodan. Akhaia oli Makedonian liittolainen. Mutta se j\xc3\xa4tti kuitenkin Makedonian ja liittoutui puolestaan Rooman kanssa. Samalla Argos kapinoi Akhaiaa vastaan ja liittoutui Makedonian kanssa. Nabis sai kuitenkin kaapattua vallan Argoksessa. Nabis solmi 197 eaa. liiton Rooman kanssa. Samana vuonna Roomalaiset kukistivat Makedonian Kynoskefalain taistelussa. Pian roomalaisten konsuli Flamininus julisti kreikkalaiset taas vapaiksi._NEWLINE_Vuonna 195 eaa. Flamininus p\xc3\xa4\xc3\xa4tti hy\xc3\xb6k\xc3\xa4t\xc3\xa4 Spartaa vastaan. Syyksi esitettiin, ett\xc3\xa4 Sparta miehitti Argosta. Nabis antautui Flamininukselle, kun Rooman ylivoimaiset joukot saapuivat Spartan edustalle. Flamininus riisti Spartalta kaikki sen Lakonian ulkopuoliset maat ja meren rannalla asuvien perioikkien maat._NEWLINE_Vuonna 193 eaa. Nabis yritti vallata takaisin osan menetetyist\xc3\xa4 alueista. Filopoimen oli tuolloin taas Akhaian strategos ja h\xc3\xa4n kukisti Spartan joukot Lakoniassa. Flamininus palasi kuitenkin Kreikkaan ja pakotti osapuolet taas hyv\xc3\xa4ksym\xc3\xa4\xc3\xa4n vuoden 195 eaa. rauhansopimuksen. Nabiksen murhasi vuonna 192 eaa. h\xc3\xa4nen liittolaisensa Aitolian liito, ei Akhaian liitto. Seuraavana vuonna Filopoimen valtasi Spartan ja liitti sen Akhaian liittoon.'